Dansk Folkeparti var kraftigt ude med riven, da Venstres tidligere forsvarsminister Carl Holst modtog dobbeltløn i 2015.

Det var spild af skattepenge og slet ikke idéen med et eftervederlag, lød det blandt andet fra Dansk Folkeparti med partiformand Kristian Thulesen Dahl i spidsen.

- Tanken med eftervederlaget er ikke rigtig opfyldt. Tanken er, at man har en periode, hvor man kan finde et nyt job, når man skal "resocialiseres" efter at have været politiker, sagde Kristian Thulesen Dahl.

Nu er Dansk Folkepartis organisatoriske næstformand Carl Christian Ebbesen havnet i en tilsvarende sag om dobbeltløn.

Som netop afgået kultur- og fritidsborgmester i København står han til at få et eftervederlag på en halv million kroner - samtidig med at han på mandag starter i et lønnet fuldtidsjob som økonomisk sekretær i Dansk Folkepartis landsorganisation på Christiansborg.

Dansk Folkeparti var meget hårde i deres kritik af Carl Holst, så man må gå ud fra, at der gælder den samme moral for dem, som for andre Jakob Ellemann-Jensen

I Venstres top kan man dog slet ikke forestille sig, at Carl Christian Ebbesen ender med at modtage eftervederlaget på godt 83.000 kroner om måneden i det næste halve år.

- Jeg har ikke fantasi til at forestille mig, at han vil modtage det. Dansk Folkeparti var meget hårde i deres kritik af Carl Holst, så man må gå ud fra, at der gælder den samme moral for dem, som for andre, siger politisk ordfører Jakob Ellemann-Jensen.

V: Hykleri hvis han tager imod

Han mener, at Carl Christian Ebbesen har været en dygtig kulturborgmester i København og fortjener sit eftervederlag.

- Det mener Dansk Folkeparti og Enhedslisten ikke, så derfor går jeg ud fra, at man i Dansk Folkeparti synes, at det ikke er et vederlag, som Carl Christian Ebbesen skal modtage. Ellers vil man være lige så hykleriske som Enhedslisten, og det er der vel ikke nogen, der vil have siddende på sig, siger Jakob Ellemann-Jensen.

Han henviser til sagen om afgående teknik- og miljøborgmester i København, Morten Kabell (EL). Kabell er fra 1. januar ansat som vicedirektør i firmaet Copenhagenize Design Company, men har valgt at modtage eftervederlag fra Københavns Kommune på en halv million kroner, selvom han har fået nyt chefjob – og dermed modtager dobbeltløn.

Læs også : Enhedslistens top bryder tavsheden: Kabell bør overveje at sige nej til dobbeltløn

Det på trods af at Enhedslistens politiske ordfører Pernille Skipper, da tidligere forsvarsminister Carl Holst (V) i 2015 modtog løn som minister og eftervederlag som tidligere formand for Region Syddanmark, kaldte det både "grådigt og et udtryk for pamperi".

Kort før jul endte Enhedslistens finansordfører, Pelle Dragsted, efter tiltagende pres med at opfordre Morten Kabell til at "overveje" at sige nej til eftervederlaget.

DF: Ingen kommentarer

Jakob Ellemann-Jensen opfordrer partierne til at være mere varsom, før de turer frem med høj moral om økonomiske eftervederlag.

- Jeg synes, at man generelt i politiske partier skal være lidt mere tilbageholdende, end vi har set det, med at klatre op på den moralske og høje hest, fordi der er langt at falde ned. Det så Pelle Dragsted før jul, siger Jakob Ellemann-Jensen.

Læs også : Venstre angriber EL i sag om dobbeltløn: En flok dobbeltmoralske banditter

Carl Christian Ebbesen ønsker ikke at kommentere sin dobbeltløn overhovedet.

DR Nyheder ville gerne have spurgt Kristian Thuelsen Dahl, om han mener, det er okay, at hans egen næstformand Carl Christian Ebbesen får dobbeltløn, når de nu mente, at det ikke var okay, at Carl Holst fik det.